Charlotte Antonsen (V), 2004-04-20:
Jeg vil gerne for det første sige, at Venstre naturligvis kan støtte dette glimrende forslag om at forbedre arbejdsmiljøet i Danmark.
Det er det mest positive, konstruktive og fremadrettede forslag, vi har set de sidste 10 år her i huset.
For alvor gøres der nu op med, at vi alle sammen skal gøre en lille smule, og at vi bare skal skrive nogle skemaer, for så går det nok.
Det nye lovforslag koncentrerer sig om, at der skal gøres en særlig indsats for, at det er de virksomheder, der virkelig har store problemer på arbejdsmiljøområdet og ikke gør noget ved dem, vi skal komme efter, og at det er dem, der for alvor skal til at gøre noget.
Derfor synes Venstre, det er et glimrende forslag, som giver mulighed for, at virksomhederne og lønmodtagerne kan koncentrere sig om det praktiske arbejde med at forbedre arbejdsmiljøet i stedet for om papirbureaukrati og den slags.
Forslaget indeholder for det første en screening af alle danske virksomheder.
Det er noget helt nyt i Danmark, det har vi aldrig haft før.
Alle danske virksomheder vil gennem de næste 7 år blive gennemgået af Arbejdstilsynet for at konstatere, om tingene ser fornuftige ud, og om arbejdsmiljøreglerne generelt set bliver overholdt, og derefter vil virksomhederne hvert tredje år få besøg af Arbejdstilsynet, som skal sikre, at det fortsat ser fornuftigt ud.
Efter denne screening vil man kunne få en smiley, som bliver lagt ud på internettet, så alle kan se, om en virksomhed har et ordentligt arbejdsmiljø; så har den en grøn smiley.
Det er klart, at der vil være nogle virksomheder, som har problemer.
Her har Arbejdstilsynet mulighed for at påbyde virksomhederne at få bragt arbejdsmiljøet i orden, dels ved
at insistere på, at de gør det med det samme, og pålægge bøde, dels ved som noget nyt at give et rådgivningspåbud.
Det vil på almindeligt dansk sige, at Arbejdstilsynet kan pålægge virksomhederne at søge råd hos en rådgiver, der har forstand på arbejdsmiljø, så det sikres, at virksomhederne ikke længere har et dårligt arbejdsmiljø, men får rettet op på de problemer, der er konstateret.
Når Arbejdstilsynet nu skal screene og gennemgå alle danske virksomheder, er der ikke længere behov for den BST-pligt, vi har i dag.
Det er sådan i dag, at ca. en fjerdedel af de danske virksomheder er pålagt BST-pligt, og det vil sige, at ca. en tredjedel af samtlige danske beskæftigede er omfattet af denne pligt.
Men når Arbejdstilsynet fremover kommer på alle virksomheder, er der jo ikke behov for BST, så i takt med at screeningen bliver gennemført, vil virksomhederne ikke længere være pålagt at betale til BST, og det vil sige, at BST-pligten ophører.
BST vil naturligvis stadig være rådgivere.
De vil ligesom andre, der har forstand på arbejdsmiljø, efter en særlig autorisationsordning få mulighed for at rådgive virksomhederne, og vi tror faktisk, vi får en bedre BST, fordi den fremover kommer i konkurrence med nogle andre, og det bliver op til virksomhederne selv at vælge.
Det vil naturligvis være de BST'er, der udvikler sig, og som er de bedste, virksomhederne vil vælge til at rådgive.
I Venstre tror vi, at vi alt i alt med dette forslag får et bedre arbejdsmiljø og en bedre BST.
Vi er sikre på, at det, at arbejdsmarkedets parter i højere grad får mulighed for at lave aftaler på området, også er noget af det, der vil være med til at sikre, at alle i Danmark vil opfatte det sådan, at de i praksis faktisk har en bedre situation på arbejdsmiljøområdet. I hvert fald vil der være mere tid til at tage sig af det praktiske arbejdsmiljø frem for som hidtil kun at se på papirer.